
प्रत्यर्थी कार्यालयका तर्फबाट : विद्धान उप-न्यायाधिवक्ता श्री कर्म सिंह लामा 

अवलम्वित नजीर: −
भन्सार जाँचपास परीक्षण कार्यालय, त्रिपुरेश्वर, काठमाण्डौको मिति २०78।12।10 को निर्णय उपर राजस्व न्यायाधिकरण ऐन, २०३१ को दफा ६(१) तथा भन्सार ऐन, २०६४ को दफा ६२(१) बमोजिम यसै न्यायाधिकरणको क्षेत्राधिकार भित्रको भई पुनरावेदन दायर हुन आएको प्रस्तुत मुद्दाको संक्षिप्त तथ्य एवं न्यायाधिकरणको ठहर यस प्रकार रहेको छ:-
तथ्य खण्ड
1. पैठारीकर्ता काठमाण्डौ 11 त्रिपुरेश्वरका पैठारीकर्ता श्री S.R. DISTRIBUTERS (स्थायी लेखा नं. 303592048) ले बीरगंज र त्रि.बि.स्थल भन्सार कार्यालयबाट सन् 2017।08।21 देखि 2018।02।21 सम्म पैठारी गरेका मालवस्तुको सम्बन्धमा भन्सार जाँचपासपछिको परीक्षणको लागि यस कार्यालयको मिति 2076।02।27 को निर्णय अनुसार छनौट भई यस कार्यालयको प.स. 2075।76 च.नं. 1142 मिति 2076।03।08 बाट उक्त पैठारीसँग सम्बन्धित प्रमाणहरु पेश गर्न भनी पत्राचार गरिएकोमा सो बमोजिमका कागजातहरु संलग्न गरी भन्सार जाँचपास परीक्षण कार्यालय, काठमाण्डौ समक्ष मिति 2076।10।21 मा निवेदन पेश गरेको।
2. प्रस्तुत फर्मको तर्फबाट बीरगंज र त्रि.बि.स्थल भन्सार कार्यालयबाट सन् 2017।08।21 देखि 2018।02।21 सम्म पैठारी गरेका मालवस्तुको सम्बन्धमा प्रज्ञापनपत्र साथ संलग्न कागजात तथा भन्सार विभागको आशिकुडा वर्ल्ड डाटा समेतबाट प्राप्त प्रमाणहरुको अध्ययन, छानविन गरी मिति 2078।11।08 को स्विकृत प्रतिवेदन समेतलाई आधार बनाई बिचार गर्दा प्रस्तुत पैठारीकर्ताले Face wash लाई सौन्दर्य वा रुपसज्जाका सामानहरु छालाको सुरक्षाका लागि प्रयोग गरिने बस्तु नभै सो मालवस्तु सफा गर्ने कार्यको निमित्त प्रयोग गरिने तरल वा लेदो क्रिम भएकोले वस्तु वर्गीकरण उपशीर्षक 3401.30.00 बाट वर्गीकरण गर्नुपर्ने भनी भन्सार विभागको बस्तु वर्गीकरण निर्णय संग्रहमा स्पष्ट व्यवस्था भएकोले सोही उपशीर्षकबाट वर्गीकरण गरी सोको कारोबार मूल्यमा नियमानुसार लाग्ने भन्सार महसुल, मू.अ.कर तथा जरिवाना समेत नपुग महसुल रु.1,23,698।– निर्धारण गर्नुपर्ने भएको हुँदा सो बमोजिम गर्नु नपर्ने कुनै ठोस सबुत प्रमाण भए पत्र प्राप्त भएको मितिले 15(पन्ध्र) दिन भित्र पेश गर्न 2064 को दफा 34 को उपदफा (7) बमोजिम पैठारीकर्तालाई विस्तृत व्यहोरा खुलाई करदाताको नाममा च.नं. 648 मिति 2078।11।08 मा सुचना जारी गरिएको।
3. भन्सार जाँचपास परीक्षण कार्यालय, त्रिपुरेश्वर, काठमाण्डौबाट मिति 2078।11।08 मा सुचना जारी गरिएकोमा पैठारीकर्ताले उक्त पत्र मिति 2078।11।15 मा बुझिलिई मिति 2078।11।29 मा लिखित जवाफ पेश गरेको ।
4. पैठारीकर्ताले दाखिला गर्नुपर्ने भन्सार महसुल रु.54,734।– मू.अ.कर रु.7,115।– समेत घटी दाखिला गरेको महसुल रु.61,849।– र भन्सार ऐन, 2064 को दफा 34 को उपदफा (2) बमोजिम शतप्रतिशत जरिवाना रु.61,849।– गरी जम्मा रु.1,23,698।– भन्सार ऐन, 2064 को दफा (2) बमोजिम महसुल निर्धारण गरी सोही ऐनको दफा 34 को उपदफा (9) बमोजिम महसुल निर्धारण गरी भन्सार जांचपास परीक्षण कार्यालय, त्रिपुरेश्वर, काठमाण्डौंबाट मिति २०७8।12।10 मा भएको निर्णय।
5. भन्सार ऐन, 2064 को साविक दफा 34(4) हाल संशोधन भै दफा 34(11) बमोजिम माल बस्तु पैठारी गरेको मितिले 4 वर्ष भित्र जाँचपास सम्बन्धि निर्णय नगरी सुचना नै 2078।11।08 मा हदम्याद नघाई जारी भएको छ। यसरी सामान जाँचपास भएको मितिले 4 वर्षको हदम्याद नघाई खडा भएको मिति 2078।12।10 को निर्णय र सोही आधारमा जारी भएको मिति 2078।12।11 को भन्सार महसुल माग गर्ने पत्र प्रारम्भमा नै हदम्याद विहिन भै खारेज योग्य रहेको छ। कम्पनीले उपशीर्षक नं. 3304.99.00 बाट छालाको सुरक्षाको लागि प्रयोग गरिने वस्तु Face Wash आयात गरी बिक्री वितरण गर्दै आईरहेकामा भन्सार जाँचपास हुँदा यस सम्बन्धमा कुनै पनि कैफियत नउठाई हाल आएर 4 बर्ष पश्चात विपक्षी कार्यालयले भन्सार जाँचपासको सिलसिलामा भन्दै थप भन्सार दस्तुर लगाई शत प्रतिशत जरिवाना समेत लगाउनु कानून विपरीत भएको छ। पुनरावेदकले सामानको बिक्री मुल्य निर्धारण गर्दा सबै खर्च तथा महशुल जोडेर आफ्नो न्यूनतम नाफा जोडेर विक्री पनि गरिसकेका छौं। पुनरावेदकले आयात गरेको सामान सम्पूर्ण बिक्री भै हाल मौज्दात समेत रहेको छैन। यस्तो अवस्था आज भन्दा 4/5 बर्ष अघि पैठारी भएको सामानको भन्सार उपशीर्षक नं. फरक परेको भनि नलाग्ने भंसार महसुल लगायतको थप शुल्क तथा जरिवाना लगाउदा यस कम्पनीलाई अन्याय पर्न गएको छ। हामीले पैठारी गरी ल्याएको वस्तु छालको सुरक्षा प्रदान गर्ने बस्तु हो। यो वस्तु नुहाउने तथा अन्य सरसफाईको वस्तु होईन। पुनरावेदकले पैठारी गरेको वस्तुको भन्सार दरबन्दिको उपशीर्षक नं. 3304.99.00 रहेको र सो बस्तुको 15% को दरले भन्सार महसुल लाग्ने भनि स्पष्ट उल्लेख गरिएको छ। पुनरावदेक र पुनरावेदक जस्ता कारोबार गर्ने अन्य करदाताहरुले यस्तो वस्तु पैठारी गर्दा विगत धेरै वर्ष देखि यसै दरबन्दी बमोजिम नै 15% ले भन्सार महसुल लगाई समान जाँचपास गराई ल्याई रहेका छन। प्रस्तुत कम्पनीले विगतका धेरै वर्ष देखि यसरी कानून बमोजिम भन्सार महसुल तिरी पैठारी गरेका मालबस्तुको सम्बन्धमा भन्सार उप शीर्षक नं. 3401.30.00 बाट पैठारी गर्नुपर्ने र सोमा 20% ले भन्सार महसुस के कुन आधार कारण र प्रमाणबाट लाग्ने हो र कसरी भन्सार उपशीर्षक नं. 3401.30.00 प्रयोग हुने भनी उल्लेख गर्नु भएको हो सो कुरा खुलाउन सकेको पाईदैन। भन्सार महसुल निर्धारण दरबन्दीको भाग 33 अन्तर्गतको वस्तुलाई भाग 34 अन्तर्गत के कसरी वर्गीकरण गर्नु भएको हो सो खुलाईएको छैन। पुनरावेदक आयात गरेको माल वस्तु भन्सार कार्यालयबाट जाँच परीक्षण भई पास भएको विवाद छैन। त्यस्ता वस्तुको पैठारी तथा जाँचपास गर्दा शुरु देखिनै 15% का दरले भन्सार महसुल लाग्दै आएको अवस्थामा के कुन आधार र कारणबाट भन्सार उपशीर्षक नं. 3401.30.00 बाट वर्गीकरण हुने हो भन्ने ब्यहोरा कार्यालयले निर्णयमा खुलाउन सक्नु भएको छैन। अनुहारको छालालाई सुरक्षा प्रदान गर्ने वस्तु Face Wash लाई मालवस्तु सफा गर्ने कार्यको निमित्त प्रयोग गरिने तरल वा लेदो क्रिम भनी वस्तुको कुनै पनि परीक्षण नगरी हचुवा रुपमा भन्सार महसुल निर्धारण गर्नु कानून संगत देखिदैन। प्रस्तुत कम्पनीले सामान पैठारी गर्दा पैठारी हुने सामान भन्सार विन्दु सम्म आइपुग्दाको अवस्थामा जोडीने सम्पूर्ण खर्च जोडी सामानको मूल्य घोषण गरेको छ। प्रस्तुत फर्मले भन्सार ऐन, 2064 को दफा 13 बमोजिम कारोबार मूल्यको आधारमा मालवस्तुको घोषणा गरेको हो। सामान पैठारी मूल्य घोषणाका सम्बन्धमा आशंका भएको स्थितीमा तत्काल भन्सार अधिकृतले, पहिले पैठारी भएका समरुप मालवस्तु (Identical goods) वा उस्तै प्रकारका मालवस्तु (Similar goods) को आधारमा मूल्य कायम गर्नुपर्ने थियो। यसरी भन्सार विन्दुबाट रित पूर्वक सामान जाँचपास भै सो सामान बजारमा रित पूर्वक विक्री कारोबार भएको अवस्थामा भन्सार बिन्दुमा घोषणा गरेको मूल्य भन्दा कम भएको भन्ने तर्ककै आधारमा एकतर्फी मूल्य निर्धारण गर्नु न्याय संगत छैन। भन्सार ऐन, 2064 को दफा 13 लाई हेर्ने हो भने पनि उक्त दफा 13 ले तोकेको पूर्वावस्था र पुनरावेदकले पैठारी गरी ल्याएको सामानको पुनरावेदकले घोषणा गरेको मूल्य एकै प्रकृतिको रहेको छ। भन्सार ऐन, 2064 को दफा 13(2) र (3) बमोजिम पैठारी सामानको कारोवार मूल्य कायम भएको अवस्थामा अन्य दफा आकर्षित हुन सक्दैन। कारोवार मूल्य तत्काल कायम नभएमा वा हुन नसकेमा भन्सार अधिकृतले दफा 13(4) देखि दफा 13(12) सम्मको प्रकृया अवलम्बन गरी मूल्य निर्धारण गर्न सक्ने अवस्था विद्यमान छ। सामानको परीक्षण नै नगरी केवल कागजातलाई मात्र आधार बनाई भन्सार ऐन, 2064 को दफा 34(3) र भन्सार नियमावली, 2064 को नियम 27 बमोजिमको कारवाही गर्न मिल्ने देखिदैन। यसरी कारवाही गर्न नमिल्ने विषयमा ऐ.ऐनको दफा 13 समेतको अपव्याख्या गरी भन्सार महसुल र जरिवाना समेत माग गर्ने निर्णय त्रुटिपूर्ण रहेको हुँदा भन्सार जाँचपास परीक्षण कार्यालय, त्रिपुरेश्वर, काठमाडौंबाट गरिएको निर्णय कानून विपरीत रहेकोले बदर गरी पाऊँ भन्ने समेत ब्यहोराको पुनरावेदक एस.आर. डिष्ट्रिब्युटर्स प्रा.लि. को तर्फबाट यस न्यायाधिकरणमा मिति 2079।02।03 गते पेश भएको पुनरावेदन पत्र।
6. यसमा मुलुकी फौजदारी कार्याविधि संहिता, 2074 को दफा 140(3) बमोजिम छलफलको प्रयोजनार्थ विशेष सरकारी वकीलको कार्यालयलाई पेशीको सूचना दिई नियमानुसार पेश गर्नु भन्ने यस न्यायाधिकरणको मिति २०79।12।24 को आदेश।
7. यसमा प्रस्तुत मुद्दाको भन्सार जाँचपास परीक्षण कार्यालय त्रिपुरेश्वर, काठमाडौंमा परीक्षणको कार्यमा मेरो एकाघरको परिवारको सदस्य संलग्न भएको देखिंदा प्रस्तुत मुद्दा मैले हेर्न मिलेन। म रहितको इजलासमा नियमानुसार पेश गर्नु भन्ने यस न्यायाधिकरणको मिति 2080।06।18 को आदेश ।
ठहर  खण्ड
8. नियम बमोजिम दैनिक पेशी सूचीमा चढी पेश हुन आएको प्रस्तुत मुद्दामा पुनरावेदक पैठारीकर्ताको तर्फबाट उपस्थित हुनुभएका विद्वान अधिवक्ताद्वय श्री नारायण नेपाल तथा आयशा शर्माले विना आधार र कारण प्रत्यर्थी कार्यालयबाट उपशीर्षक परिवर्तन गरी थप भन्सार महसुल तथा जरिवाना र मुल्य अभिवृद्धि कर निर्धारण गरी गरेको निर्णय समेत कानूनसम्मत नभएको हुँदा बदर गरी पाऊँ भनी गर्नुभएको बहस जिकिर समेत सुनियो।
9. प्रत्यर्थी कार्यालयका तर्फबाट उपस्थित हुनुभएका विशेष सरकारी वकील कार्यालय, काठमाडौंका विद्वान उप-न्यायाधिवक्ता श्री कर्म सिंह लामाले पैठारीकर्ताको हकमा भन्सार जाँचपास परीक्षण कार्यालय त्रिपुरेश्वर काठमाण्डौबाट भएको निर्णय कानूनसम्मत नै रहेको देखिँदा सदर गरी पाउँ भनी गर्नुभएको बहस जिकिर समेत सुनियो।
10. पुनरावेदकका तर्फबाट लिइएका पुनरावेदन जिकीर, दुवैतर्फबाट प्रस्तुत बहस बुँदाहरु र मिसिल संलग्न कागज प्रमाणको अध्ययन गरी हेर्दा, यसमा पुनरावेदक पैठारीकर्ता एस.आर. डिष्ट्रिब्युटर्स प्रा. लि. लाई बढी भन्सार महसुल र जरिवाना समेत निर्धारण गर्ने गरी भन्सार जाँचपास परीक्षण कार्यालय त्रिपुरेश्‍वरबाट भएको निर्णय मिलेको छ, छैन? पुनरावेदकको पुनरावेदन जिकिर पुग्न सक्ने हो वा होइन? भन्ने विषयमा निर्णय दिनुपर्ने देखियो।
11. निर्णय तर्फ विचार गर्दा, पुनरावेदक पैठारीकर्ताको पहिलो पुनरावेदन जिकिर हदम्याद नाघी भएको निर्णय बदर गरी पाउँ भन्ने सम्बन्धमा देखिन्छ। पुनरावेदक पैठारीकर्ताले सन् 2017।08।21 देखि 2018।02।21 (मिति 2074।05।05 देखि 2074।11।09) सम्म पैठारी गरेको मालवस्तुको तत्कालिन भन्सार ऐन, 2064 को दफा 34(४) बमोजिम मालवस्तु पैठारी गरेको मितिले 4 वर्ष भित्र जाँचपास सम्बन्धी निर्णय नगरी सूचना नै 2078।11।08 मा हदम्याद नघाई जारी भएको र सामान जाँचपास भएको मितिले 4 वर्षको हदम्याद नघाई मिति 2078।12।10 मा भएको निर्णय बदर गरी पाउँ भन्ने पुनरावेदन जिकिर लिएको देखिन्छ। पुनरावेदक पैठारीकर्ता एस.आर. डिष्ट्रिब्युटर्स प्रा. लि. ले सन् 2017।08।21 देखि 2018।02।21 सम्ममा Face wash मालवस्तु पैठारी गरेको देखिन्छ। सो मालबस्तु Face wash लाई भन्सार उपशीर्षक 3304.99.00 बाट सौन्दर्य वा रुपसज्जाका सामानहरु छालाको सुरक्षाका लागि प्रयोग गरिने वस्तुहरुको अन्यबाट घोषणा गरी भन्सार महसुल निर्धारण भएको देखिन्छ। तत्काल कायम भन्सार ऐन, 206४ को दफा 34(१) मा ( भन्सार कार्यालयबाट जाँचपास भएको मालवस्तु निकासीकर्ता वा पैठारीकर्ताले घोषणा गरे बमोजिमको मालवस्तु हो वा होइन वा निकासीकर्ता वा पैठारीकर्ताले गरेको घोषणा अनुरुप भए वा नभएको यकिन गर्न महानिर्देशक वा भन्सार परीक्षकले कुनै निकासीकर्ता वा पैठारीकर्ताको मालवस्तु खरिद वा बिक्री, निकासी वा पैठारी सम्बन्धी खाता, स्रेस्ता अभिलेख वा अन्य यस्तै कागजात, बैङ्क अभिलेख, कम्प्यूटर प्रणाली लगायत निजको व्यवसायसँग सम्बन्धित सम्पूर्ण अभिलेख परीक्षण गर्न सक्नेछ।( भन्ने र सोही ऐनको दफा दफा 34(४) मा “यस दफा बमोजिमको परीक्षण मालवस्तु जाँचपास भएको मितिले चार वर्षसम्म गर्ने सकिनेछ।” भन्ने कानुनी व्यबस्था रहेको देखिन्छ। उक्त कानूनी बमोजिम भन्सार जाँचपास परीक्षण कार्यालय, त्रिपुरेश्‍वर, काठमाडौंबाट पुनरावेदक पैठारीकर्ता एस.आर. डिष्ट्रिब्युटर्स प्रा. लि. ले विरगंज र त्रिभुवन विमानस्थल भन्सार कार्यालयबाट सन् 2017।08।21 देखि 2018।02।21 सम्ममा पैठारी गरेको मालवस्तुको भन्सार जाँचपास पछिको परीक्षण गर्न मिति २०७6।०2।27 मा छनौट भएको निर्णय गरी पैठारीसँग सम्बन्धित प्रमाणहरु पेश गर्न च.नं. 1142 मिति 2076।03।08 बाट पत्राचार गरेको देखिन्छ। सो पत्र बमोजिम पुनरावेदक पैठारीकर्ताले मिति 2076।10।21 मा पैठारीसँग सम्बन्धित सवै कागजात पेश गरेको देखियो। यसरी बमोजिम भन्सार जाँचपास परीक्षण कार्यालय, त्रिपुरेश्‍वर, काठमाडौंले कानूनमा निर्धारण गरेको चार वर्ष भित्र नै निर्णयको प्रक्रिया आरम्भ गरेको देखिन्छ। त्यसै गरी पुनरावेदक करदाताले सो अवधि भित्र लिखित जवाफ पेश गरेको देखिन्छ। यसबाट उल्लिखित कानूनी व्यवस्था बमोजिम भन्सार जाँचपास परीक्षण कार्यालय, त्रिपुरेश्‍वर, काठमाडौंले मालवस्तु जाँचपास भएको मितिले चार वर्ष भित्र अगाडी नै मालवस्तुको वर्गीकरण उपशीर्षक ठीक भए नभएको सम्बन्धमा परीक्षण गर्ने सम्बन्धमा सम्पूर्ण प्रक्रिया अगाडि बढाई निर्णयको कारवाही चलाइसकेको अवस्थामा मिति 2078।11।8 मा निर्णय भएकै आधारमा पुनरावेदक पैठारीकर्ताले तत्कालिन भन्सार ऐनको दफा 34(४) बमोजिम हदम्याद नाघी निर्णय गरेको भन्ने पुनरावेदन जिकिरसँग सहमत हुन सकिएन।
12. पुनरावेदक पैठारीकर्ताको दोस्रो पुनरावेदन जिकिर पुनरावेदक पैठारीकर्ताले पैठारी गरेको Face wash वस्तु वर्गीकरण उपशीर्षक 3401.30.00 बाट वर्गीकरण गरी गरेको निर्णय नमिलेको भन्ने सम्बन्धमा देखिन्छ। भन्सार जाँचपास परीक्षण कार्यालय, त्रिपुरेश्‍वर, काठमाडौंले पैठारीकर्ताले पैठारी गरेको Face wash सौन्दर्य वा रुपसज्जाका सामानहरु छालाको सुरक्षाको लागि प्रयोग गरिने वस्तु नभै सो मालवस्तु सफा गर्ने कार्यको निमित्त प्रयोग गरिने तरल वा लेदो क्रिम भएकोले वस्तु वर्गीकरण उपशीर्षक 3401.30.00 बाट वर्गीकरण गरी सोको कारोबार मूल्यमा थप भन्सार महशुल, सोमा छुट भएको मूल्य अभिवृद्धि कर र उपरोक्त महशुलको भन्सार ऐन, 2064 को दफा 34(२) बमोजिम शतप्रतिशत जरिवाना असूल गर्ने भनी मिति 2078।12।10 मा निर्णय गरेको देखियो। पुनरावेदक करदाताले प्रत्यर्थी कार्यालयबाट उपशीर्षक परिवर्तन गरी थप भन्सार महसुल तथा जरिवाना र मुल्य अभिवृद्धि कर निर्धारण गरी गरेको निर्णय त्रुटीपूर्ण भएकोले बदर गरिपाउँ भन्ने पुनरावेदन जिकीर लिएको पाइन्छ।
13. मिसिल संलग्न कागजात अध्ययन गर्दा पैठारीकर्ताले पैठारी गरिएको Face wash मालवस्तुको भन्सार उपशीर्षक 3304.99.00 उल्लेख गरी भन्सार घोषणा गरेको देखिन्छ। सोही बमोजिम भन्सार कार्यालयले उक्त मालवस्तु Face wash लाई पैठारीकर्ताले घोषणा गरेको भन्सार उपशीर्षक 3304.99.00 बाट वर्गीकरण गरी 15 प्रतिशत भन्सार महसुल निर्धारण भएको देखिन्छ। तत्काल कायम भन्सार ऐन, 206४ को दफा 34(१) बमोजिम भन्सार जाँचपास परीक्षण कार्यालय, त्रिपुरेश्‍वर, काठमाडौंबाट पुनरावेदक पैठारीकर्ता एस.आर. डिष्ट्रिब्युटर्स प्रा. लि. ले विरगंज र त्रिभुवन विमानस्थल भन्सार कार्यालयबाट सन् 2017।08।21 देखि 2018।02।21 सम्ममा पैठारी गरेको मालवस्तुको भन्सार जाँचपास पछिको परीक्षण गरी उक्त मालवस्तु Face wash 3401.30.00 भन्सार उपशीर्षकबाट वर्गीकरण हुने भनी मिति 2078।12।10 मा निर्णय गरेको देखिन्छ। पैठारीकर्ताले घोषणा गरेको उक्त वर्गीकरण के कारणबाट गलत वा फरक परेको हो भन्ने सम्बन्धमा निर्णयमा ठोस आधार खुलाएको देखिँदैन। भन्सार जाँचपास परीक्षण कार्यालयबाट पैठारीकर्ताले पैठारी गरेको Face wash सौन्दर्य वा रुपसज्जाका सामानहरु छालाको सुरक्षाको लागि प्रयोग गरिने वस्तु नभै सो मालवस्तु सफा गर्ने कार्यको निमित्त प्रयोग गरिने तरल वा लेदो क्रिम भएकोले वस्तु वर्गीकरण उपशीर्षक 3401.30.00 बाट वर्गीकरण गर्नुपरेको भनी निर्णयमा उल्लेख गरे पनि यी पुनरावदेक पैठारीकर्ताले आयात गरेको मालवस्तु के कुन कारणले उक्त उपशीर्षकमा परेको हो भन्ने कुरा निर्णय पर्चाबाट स्पष्ट गरेको देखिँदैन। एकीकृत भन्सार महसुल दरवन्दीको भाग-33 “बाष्पशील तेल (इसेन्सियल आइल) र खोटो पदार्थ, सुगन्धित सामग्री, श्रृङ्‍गारका सामग्री र शरीर सफाइका (ट्वाइलेट) सामानहरु” सँग सम्बन्धित देखिन्छ। उक्त भागको शीर्षक 33.04 “सौन्दर्य वा रुप-सज्जा (मेकअपका सामानहरु (औषधी बाहेकको), छालाको सुरक्षाको लागि प्रयोग गरिने वस्तुहरु; घाम छल्ने वा घामद्वारा (छाला) रंगाउने (सनट्यान) सामानहरु समेत; हात र नङ प्रशाधनहरु (मेनिक्योर) वा गोडाको उपचार सम्बन्धी (पेडिक्योर) सामनहरु” सँग सम्बन्धित छ। यस अन्तर्गतको उपशीर्षक 3304.99.00 यसै अन्तर्गतको अन्य उपशीषर्क नपर्ने  “अन्य” सँग सम्बन्धित छ। त्यसैगरी एकीकृत भन्सार महसुल दरवन्दीको भाग-34 “सावुन, वाह्य भागमा असर पार्ने प्रांगारिक (सर्फेस एक्टिभ एजेण्ट), धुने काममा प्रयोग हुने वस्तुहरु, चिल्लो पार्ने साधनहरु, कुत्रिम मैन, तयारी मैनहरु, चम्काउने वा माझ्ने साधनहरु, मैनबत्ती र यस्तै वस्तुहरु, नमूना बनाउने लेदो (मोडलिंग पेष्ट), “दाँत बनाउने मैनहरु” (डेन्टल वैक्सेस) र प्लाष्टरमा आधारित दाँत सम्बन्धी तयारी सामानहरु” सँग सम्बन्धित छ। उक्त भागको शीर्षक 3401 “सावुन; सावुन भएका वा नभएका छड वा डण्डी (वार) टिकिया (केक), साँचोमा ढालेर (मोल्डेड) बनेका रुप वा आकृतिका, बाह्य भागमा असर पार्ने (सर्फेस एक्टिभ) प्रांगारिक उत्पादन वा विरचनहरु (प्रिपरेसन्स) सावुन भए वा नभएका तरल (लिक्विड) वा लेदो  (क्रीम) रुपमा भएको र खुद्रा बिक्रीको लागि प्रस्तुत गरिएका (पुट अप फर रिटेल सेल) नुहाउन (वासिङ द स्कीन) निमित्तका बाह्‍य भागमा असर पार्ने (सर्फेस एक्टिभ) प्रांगारिक उत्पादन वा विरचन (प्रिपरेसन्स) हरु; सावुन (सोप) वा अपमार्जक (डिटर्जेण्ट) द्रब्य संसिक्त (इम्प्रिग्नेटेड), विलेपित (कोटेड) वा आवृत्त (कभर्ड) भएका कागत, गद्दा (वाडिङ्ग), जमोठ (फेल्ट) र वयनेतर वस्तु (नन्वुभेन्स)।” सँग सम्बन्धित छ। यस अन्तर्गतको उपशीर्षक 3401.30.00 “छाला सफा गर्ने (नुहाउने) कार्य निमित्तका बाह्‍य भागमा असर पार्ने, तरल (लिक्विड) वा लेदो (क्रीम) रुपमा भएका खुद्रा बिक्रीको लागि प्रस्तुत भएका प्रांगारिक उत्पादन (प्रोडक्ट्स) तथा विरचनहरु (प्रिपरेसन्स)” सँग सम्बन्धित छ। पुनरावेदक पैठारीकर्ताको COMMERCIAL INVOICE र PROFORMA INVOICE मा IE COD:0515015440 र DESCRIPTION OF GOODS: ORGANIC HARVEST BRAND OF COSMETICS भनी उल्लेख गरेको देखिन्छ। सोही प्रमाण लगायतका कागजात आधारमा शुरु भन्सार कार्यालयबाट पुनरावेदक पैठारीकर्ताले घोषणा गरेको वस्तु वर्गीकरण उपशीर्षक 3304.99.00 बाट जाँचपास भई महसुल निर्धारण गरेको देखिन्छ। भन्सार जाँचपास परीक्षण कार्यालयले निर्णयको क्रममा पैठारीकर्ताले पैठारी गरेको Face wash सौन्दर्य वा रुपसज्जाका सामानहरु छालाको सुरक्षाको लागि प्रयोग गरिने वस्तु नभै सो मालवस्तु सफा गर्ने कार्यको निमित्त प्रयोग गरिने तरल वा लेदो क्रिम भएकोले वस्तु वर्गीकरण उपशीर्षक 3401.30.00 बाट वर्गीकरण गर्नुपरेको र सो सम्बन्धमा किन नहुनु पर्ने हो? भनी पैठारीकर्ताले ठोस प्रमाण पेश नगरेको भनी सोको आधारमा निर्णय लिएको देखिन्छ। त्यसै गरी पैठारीकर्ताले पैठारी गरेको मालवस्तुको वर्गीकरणको सम्बन्धमा आफ्नो कागजात सहित भन्सार समक्ष प्रज्ञापन पत्र मार्फत पेश गरी घोषणा गरेको देखिन्छ। पैठारीकर्ताले पेश गरेको उत्पादक उद्योगको उत्पत्तिको प्रमाणपत्र, Commercial Invoice तथा विजक समेतका प्रमाणहरुको आधिकारिता र विश्‍वसनीयताको समेत परीक्षण, मूल्याङ्कन र विवेचना गरी भन्सार प्रशासनले एक तहबाट ठीक छ भनी गरेको निर्णय के कुन कारणले त्रुटी भयो भनी सो को प्रमाण सहित पुष्टी गर्नुपर्दछ। शुरु भन्सार कार्यालयबाट पुनरावेदक पैठारीकर्ताले घोषणा गरेको वस्तु वर्गीकरण उपशीर्षक 3304.99.00 बाट जाँचपास भई महसुल निर्धारण भइसकेपछि पैठारीकर्ताबाट घोषित वस्तु वर्गीकरण उपशीर्षकलाई अमान्य गर्नुपर्दा सोको आधारयुक्त कारण सहित प्रमाणित गर्नुपर्ने अभिभारा भन्सार जाँचपास परीक्षण कार्यालयमा नै निहित रहन्छ। पैठारीकर्ताले पैठारी गरेको मालवस्तु शुरु भन्सार कार्यालयबाट जाँचपास पश्चात सोको परीक्षण गर्ने क्रममा पैठारीकर्ताले घोषणा गरेको अन्यथा हो भनी निर्णय गर्दा निर्णयकर्ताले शुरुको भन्सार कार्यालयको निर्णयमा के कस्तो error of evidence, error of law, error of fact को पहिचान एवं विश्‍लेषण गर्न सक्नुपर्दछ। त्यस्तै उक्त मालवस्तुको के कस्तो चारित्रिक भिन्नताको कारण फरक उपशिर्षक अन्तर्गतको बस्तु हो भनी निर्णय पर्चामा खुलाउनुपर्छ। त्यसैगरी प्रस्तुत मुद्दामा भन्सार जाँचपास परीक्षण कार्यालयले पैठारीकर्ताले पैठारी गरेको मालवस्तु Face wash को उत्पादन बनावट, संरचना, उक्त वस्तु निर्माण गर्दा प्रयोग गरिने सामाग्रीको मिश्रणहरु, त्यसको काम, उपयोग तथा प्रयोग सम्बन्धमा प्राविधिक पक्षबाट नमूना लिई प्रयोगशालामा परीक्षण गरी सो को आधारमा मालवस्तुको वर्गीकरण गर्नुपर्नेमा सो गरेको देखिएन। कुनै पनि मालवस्तु के बाट बनेको छ? वस्तु बनावट वा संचरनाको पहिचान गर्ने, उक्त वस्तुको मुलभूत प्रयोजन के हो? सोको उपयोग वा मुख्य कार्यका पहिचान लगायतका विषय समेतको आधारमा विश्व भन्सार संगठनद्वारा प्रतिपादित व्याख्याका नियम समेत बमोजिम वस्तु वर्गीकरण गर्न सकिन्छ। यस सम्बन्धमा भन्सार जाँचपास परीक्षण कार्यालयबाट प्राविधिक पक्षले सो मालवस्तुको नमूना परीक्षण समेत गरेको देखिएन। यसरी पुनरावेदक पैठारीकर्ताले घोषणा गरेको वस्तु वर्गीकरण उपशीर्षक के कुन आधार कारणबाट वस्तु वर्गीकरण उपशीर्षक 3304.99.00 होइन भनी प्रमाणित गर्न के कुन कागजात र प्रमाणहरुको अभाव रहेको भन्ने तथ्ययुक्त आधार कारण उल्लेख नगरेको र पैठारी गरेको मालवस्तुको नमूना परीक्षण विना नै भन्सार जाँचपास परीक्षण कार्यालयबाट यी पुनरावदेक पैठारीकर्ताले आयात गरेको मालवस्तु शीर्षक 34.01 अन्तर्गतका उपशीर्षक 3401.30.00 बाट वर्गीकरण गरेको निर्णय न्यायोचित देखिएन। अतः पुनरावेदक पैठारीकर्ताको पुनरावेदन जिकिर अनुरुप उक्त निर्णय उल्टी भई पुनरावेदक पैठारीकर्ताले घोषणा गरेको वस्तु वर्गीकरण उपशीर्षक कायम हुने देखियो।
14. तसर्थ उल्लिखित आधार र कारणबाट पुनरावेदक यसमा पुनरावेदक पैठारीकर्ता श्री एस.आर.डिष्ट्रिव्युटर्स प्रा.लि. ले आयात गरेको वस्तु Face Wash मा रहेका मिश्रणहरुको परीक्षण नगरी र सोको उपयोगतर्फ विश्लेषण नगरी कुनै आधार र कारण विना उक्त सामानलाई वस्तु वर्गीकरण उपशीर्षक नं. 3401.30.00 मा राखी 20 प्रतिशतका दरले भन्सार महसुल बुझाउने गरी भन्सार जाँचपास परीक्षण कार्यालय, त्रिपुरेश्वरबाट मिति 2078।12।10 मा भएको निर्णय मिलेको नदेखिँदा उल्टी भई उक्त सामान वस्तु वर्गीकरण उपशीर्षक नं. 2304.99.00 बमोजिम नै 15 प्रतिशतका दरले भन्सार महसुल लाग्ने ठहर्छ। अरुमा तपसिल बमोजिम गर्नू।
तपशिल
1. माथि ठहर खण्डमा उल्लेख भए बमोजिम पुनरावेदक पैठारीकर्ता श्री एस.आर.डिष्ट्रिव्युटर्स प्रा.लि. ले सन् 2017।08।21 देखि 2018।02।21  सम्म पैठारी गरेको मालवस्तु Face Wash सामानलाई वस्तु वर्गीकरण उपशीर्षक नं. 3401.30.00 मा राखी 20 प्रतिशतका दरले भन्सार महसुल बुझाउने गरी भन्सार जाँचपास परीक्षण कार्यालय, त्रिपुरेश्वरबाट मिति 2078।12।10 मा भएको निर्णय मिलेको नदेखिँई उल्टी भई उक्त सामान वस्तु वर्गीकरण उपशीर्षक नं. 2304.99.00 बमोजिम नै 15 प्रतिशतका दरले भन्सार महसुल लाग्ने ठहरेकाले भन्सार जाँचपास परीक्षण कार्यालय, त्रिपुरेश्वरको लगत कट्टी गरी सोही वस्तु वर्गीकरण उपशीर्षक नं. 2304.99.00 बमोजिम नै 15 प्रतिशतका दरले महशुल लाग्ने भनी लेखी पठाउनु। 
2. प्रस्तुत मुद्दा फैसला भएको जानकारी विशेष सरकारी वकील कार्यालय काठमाडौंलाई दिनू।
3. फैसलाको नक्कल माग गर्ने सरोकारवालाबाट लाग्ने दस्तुर लिइ नक्कल दिनू।
4. प्रस्तुत फैसलाको विद्युतिय प्रति अपलोड गरी फैसलाको पीठमा जनाउनू।
5. प्रस्तुत मुद्दाको दायरीको लगत कट्टा गरी शुरु मिसिल सुख्खा बन्दरगाह भन्सार कार्यालय, पर्सामा पठाई रेकर्ड मिसिल नियमानुसार अभिलेख शाखामा बुझाईदिनू।
 रमेश ढकाल
                                                                (अध्यक्ष)
उक्त रायमा म सहमत छु।
                बासुदेव खनाल                        
                (लेखा सदस्य)                      
                       
फैसला तयारीमा सहयोग गर्नुहुनेः-
शाखा अधिकृतः पाल्साङ्ग लामा
तामेलदार:  अशोक विश्वकर्मा
इति सम्बत २०80 साल माघ 11 गते 5 रोज  शुभम्।

फैसला प्रमाणिकरण गर्नेः
प्रमाणिकरण मितिः- 
                            राजस्व न्यायाधिकरण काठमाडौं, मुकाम ललितपुरको छाप                                                                                       
पुनरावेदक





प्रत्यर्थी








एस.आर डिष्ट्रिब्यूटर्स प्रा.लि. विरुद्ध भन्सार जाँचपास परीक्षण कार्यालय, त्रिपुरेश्वर, काठमाण्डौ समेत नि.नं.464-(2080।81) मुद्दा नं. 078-RB-0227, मुद्दाः-बढी भन्सार महशुल पृष्ठ 11 मध्येको पृष्ठ 11

